KANDIDAT za predsjednika Zoran Milanović verbalno je napadnut na biračkom mjestu u Osnovnoj školi Petar Zrinski.

Verbalni se napad dogodio nakon što je Milanović glasao, dok je izlazio zgrade.

Tamo ga je čekao muškarac koji je vikao da je komunjara.

"Ne može mene nitko maknuti, komunjara da me makne? Laže vas sviju, gospodo. On je komunista, komunjara. Šta koga briga, mene briga? Evo ga, evo vam komunjara, laže vas, na kraju se otkrilo da je komunjara. Birajte ga, birajte ga", vikao je muškarac.

Milanović mu je pokušao pružiti ruku, ali ovaj ju je odbio te počeo vikati Milanoviću da se "nije htio rukovati s predsjednicom"

Kako doznaje Index, Milanovića je na biralištu verbalno napao odvjetnik Branimir Jović koji je u Zagrebu imao svoj odvjetnički ured, no taj ured, prema podacima s poslovnih servisa, više ne postoji.

Nazvali smo i pitali ga je li napao Zorana Milanovića.

Nazvali smo odvjetnika koji je verbalno napao Milanovića na biralištu

Tekst se nastavlja ispod oglasa

"Jesam, jesam, nisam ga ja napao, rekao sam mu što ga ide. Valjda i ja mogu reći što ga ide", rekao je Jović.

Pitali smo zašto je to napravio.

"Je li treba opet da izaberemo komunista, pa dosta je bilo onog Mesića i Josipovića. Ja se ne bojim nikome reći što ga ide", kazao nam je Jović.

Pitali smo je li ga poslao Vaso Brkić, kako mu je nakon napada uzvratio Milanović.

"Ja sam iz crkve izašao, ispovjedio se i pričestio se. Čist sam u srcu pa mogu reći što me volja. Ispovjedio sam se pa to mogu. Nitko mene nije poslao, zapamtite. Rekao sam mu 'evo vam boga u crkvi'", rekao je Jović Indexu.

Na pitanje je li točno da je po struci odvjetnik, nešto je promrmljao pa uzvratio pitanjem: "Je li za Udbu vi radite?"

Za dodatna pitanja nije bio raspoložen te je prekinuo vezu.